Im Änglischunterricht laufts noch wie vor guet. D'Trainees mache mer freud. Ihri Skills sind völlig unterschiidlich. Aber mittlerwiile sind au die bluetige aafänger fähig sich sälber vorzstelle, sage wie alt und vo wo si sind und was si grad so mache. I muess zuegä, dassi nach wie vor vor jedere Lektion nervös bi. Und  denn stellt sich jedes moll use, dass es wirklich nid nötig gsi wär. Woni so zrugg dänggt ha wie mini Änglisch Stunde so gsi sind hani mi dra erinneret, dass mer bim Herr Jenny immer e Musikstück in dr Mitti vo dr Stund glost händ. Einzigi Vorussetzig isch gsi, dass es änglischi Musik sy muess. Das hani jetzt adoptiert. Ich bring d'Musik sälber mit, will wenn si musik händ, denn isch es khmer Musik. Si übersetze jeglichi Musik ind Landessproch. Änglischi Musik kenne si scho, aber bruuches nid so. Si händ e  riise freud dra hani s'Gfühl.  D'Änglischkennenis sind sehr unterschiidlich. Vom bluetige aafänger, über die wo schone paar wort kennt händ bis zu zweine wo doch scho wüsse wie die Sproch funktioniert. Und do ischs schwiirig, immer e Wäg zfinde, wo allne entspricht.  Jetzt händ mer die letscht lektion für das Semester hinter uns. S'neggscht moll mache mer e gmeinsams zmorge. Si ässe oft kei zmorge, will si kei Zyt händ oder kei Gäld. Und wenn si zmorge ässe, denn ässe si Nuudlesuppe oder Ryys. Wenn  si mi froge was ich zum zmorge gässe ha und ich mit "Cornflakes" antworte due, händ si kei anig vo was ich red. Und jetzt chani ihne moll zeige, vo was ich rede due.